  Анжелика Тихонова корреспондент Пичи Пурга ёросысь Кечол шор ёзо школаысь Мария Абрамова кык кылъем эссе гожтонъя Москваысь «Билингва-2021» VII калыккуспо вожвылъяськонлэн I степенё лауреатэз луиз. Со «Моё наследие» номинацилэн «Язык – исповедь народа» темаяз вормиз. Со сярысь ивортодэтъя «Удмуртия» агентстволэн корреспондентэзлы Кечол шор ёзо школаысь удмурт кылъя но литературая дышетӥсь Маргарита Долганова вераз. Мария Абрамова 10-12 аресъемъёс пӧлын кужымзэ мертаз. Но берло валамон луиз, солэн номинацияз пыриськисьёсты ваньзэсты оглом учкизы шуыса, уго II но III степенё лауреат нимъёсты 18 но 22 аресъем конкурсантъёслы сётӥзы. Озьы ке но, Мария пӧлазы кужмоез луиз. Ми кылэз калыклэн лулсюлэмзэ усьтонэн шуыны луоз-а шуыса кутским. Со (Мария Абрамова – ред.) котькытчы пыриське, олокытын но вормылэ: кылбур лыдӟонын но, сочинение гожтонын но. Кылем гужеме «Шундыкаре» ветлӥз. Тӥни озьы, ваньзэ ас вылаз эскерыса, со шуэ: вераськон юрттэ. Анай кылыз солы лулсюлэмзэ усьтыны, ассэ возьматыны юрттӥз Маргарита Долганова, Кечол шор ёзо школаысьудмурт кылъя но литературая дышетӥсьФиналистъёсты сӥё-дано пусъён ужрад 17-тӥ шуркынмонэ Москваысь кивалтэтлэн юртаз ортчиз. Вормисьёсты дипломъёсын но кузьымъёсын пусйизы. Со сяна, кунмылэн шоркареныз тодматӥзы: историяя музее, Огъяросси адӟытон центре вуылӥзы, Коломенскойысь музей-заповедникын «Один день из жизни царя Алексея Михайловича» интерактивной экскурсие пыриськизы. Пусъём, вожвылъяськон арлы быдэ ортче. Туэ отчы Россиысь но дуннеысь 34 пӧртэм кылъёсын эссеос вуизы. Ужъёссэс азербайджан, литва, молдаван, монгол, казах, киргиз, серб, бигер, удмурт, украин, якут но мукет кылъёсын вераськись 10-22 аресъем 300-лэсь трос нылпиос но егитъёс келязы.  Тодэ вайытом, Алнаш ёросысь пинал арганчи огъяросси конкурсын вормисьёс пӧлы шедиз. Тегъёс: Дышетон Москва Удмуртия вожвылъяськон ПичиПурга удмурткыл  